# Id al-Adha

| Id al-Adha |
| --- |
| arab. عيد الأضحى‎, *‘Īd al-Aḍḥā* |
|  Eid al-Adha eri maissa. |
| Valtio | Maailmanlaajuinen |
| Tyyppi | islamilainen juhla |
| Vietetään | islamilaisen hijra-kalenterin *Dhu al-Hiddža*-kuukauden 10. päivä. |
| Järjestämistiheys | vuosittain |
| Juhlapäivän tapahtumia | Juhlan aikana tavallisesti rukoillaan yhdessä, suoritetaan eläimen uhraus, vieraillaan ystävien ja sukulaisten luona sekä vaihdetaan lahjoja ja annetaan almuja. |
| Liittyy | Islamiin |
| Infobox OK |

Ibrahim on leikkaamassa poikansa Ismaelin kurkkua auki Jumalan tahdon mukaisesti, mutta enkeli saapuu estämään sen. Sen sijaan uhrataan pässi, joka on kuvassa etualalla. Persialainen miniatyyri 1400-luvulta timuridien valtakunnasta.
**Id al-Adha** tai **Eid al-Adha** (arab. عيد الأضحى‎, *‘Īd al-Aḍḥā*, "uhrijuhla") on toinen islamin kahdesta pääjuhlasta Id al-Fitrin lisäksi. Sen keskiössä on perinteisesti eläimen rituaalinen teurastus osoituksena kuuliaisuudesta Jumalalle, mikä pohjautuu profeetta Ibrahimin uhraustarinaan Koraanissa. Juhlan alkamispäivä ja kesto vaihtelee hieman maasta toiseen, mutta yleisesti se alkaa rukouksella auringon noustua 10. päivänä islamilaisen kalenterin viimeistä kuukautta, eli *Dhu al-Hiddžaa*, jatkuen kolme tai neljä seuraavaa päivää. Id al-Adha on useissa muslimimaissa virallinen vapaapäivä ja sitä viettävät niin sunnimuslimit kuin šiiatkin.

## Etymologia

*‘Īd* (tai Eid) tarkoittaa arabiaksi yleisesti juhlaa ja *Aḍḥā* tarkoittaa uhraamista, ja tämän vuoksi se tunnetaan myös "uhrijuhlana". Vaihtoehtoinen nimi, Qurbān (Īd al-Qurbān), viittaa erityisesti eläimen rituaaliseen uhraamiseen. Tätä sanaa käytetään esimerkiksi persian kielessä (*Īd-e Qorbān*, عید قربان), sekä turkkilaisissa kielissä (tr. *Kurban Bayramı*, tat. *Qorban bäyräme /* Корбан бәйрәме, *kz. Qūrban ayt* / Құрбан айт). Venäjän kielessä se on myös *Kurban-Bairam* (Курбан-Байрам). Kurdiksi *Cejna Qurbanê* (جێژنی قوربان)

Id al-Adhaan viitataan joskus myös nimellä *ʿĪd al-Kabīr* (Eid al-Kabir), eli "suuri juhla", koska sitä pidetään kahdesta Id-juhlasta merkittävämpänä.

## Juhlan syy

Juhlaa vietetään sen kunniaksi, että profeetta Ibrahim oli valmis Jumalan pyynnöstä uhraamaan teuraaksi poikansa. Pojan henkilöllisyys ei käy ilmi Koraanista, mutta islamilainen perimätieto kertoo, että kyseessä oli Ibrahimin ja Hagarin poika Ismael. Kristillisessä ja juutalaisessa Raamatussa samankaltaisen kertomuksen yhteydessä taas mainitaan Iisak (1. Moos 16). Muslimit pitävät sitä kiitoksen, ilon ja anteeksiannon juhlana Jumalan peruutettua vaatimuksensa.

## Juhlan viettäminen

Muslimeilla on kaksi yleistä juhlapäivää: ramadanin päättävä juhla, *Id al-Fitr, s*ekä uhrijuhla, eli *Id al-Adha*. Profeetta Muhammed on sanonut: ”Jokaisella kansalla on juhlansa, ja tämä on teidän juhlanne”, mikä tarkoittaa islamissa, että nämä kaksi Id-juhlaa ovat vain muslimeille.

Alun perin Id al-Adhaa vietettiin Mekan lähellä Minān laaksossa hadž-pyhiinvaelluksen yhteydessä, kun pyhiinvaeltajat laskeutuivat Arafat-vuorelta. Nykyisin juhlaa vietetään kuitenkin ympäri maailmaa, eikä se ole enää sidottu pelkästään pyhiivaellukseen. Juhlan keskiössä on etenkin eläinten uhraaminen (qurbāni).

Juhla alkaa tavallisesti yhteisellä Eid-rukouksella muiden muslimien kanssa. Vauraimmissa perheissä juhlan aikana teurastetaan usein rituaaliin hyväksyttävä eläin, esimerkiksi: lammas, vuohi, kameli tai lehmä. Lihasta kolmasosa jaetaan perheenjäsenten kesken ja loput annetaan köyhille, ystäville ja naapureille. Kotiteurastus ja teurastus liittyen uskonnolliseen riittiin on kielletty Suomessa ja Ruotsissa. Mikäli henkilö ei pysty itse uhraamaan eläintä (qurbāni), voi hän vaihtoehtoisesti lahjoittaa hyväntekeväisyysjärjestölle, joka toteuttaa teurastuksen ja jakaa lihan tarvitseville. Juhlan aikana on tavallista myös vierailla ystävien ja sukulaisten luona sekä vaihtaa ja antaa lahjoja sekä antaa almuja.

## Ajankohta

Id al-Adhan alkupäivä osuu gregoriaanisessa kalenterissa laskennallisesti seuraaville päiville. Paikallisen valtiollisen tai uskonnollisen yhteisön ohjeen mukaan päivämäärä voi poiketa hieman tässä esitetyistä:

|  |  |  |
| --- | --- | --- |
| 4. | lokakuuta | 2014 |
| 24. | syyskuuta | 2015 |
| 11. | syyskuuta | 2016 |
| 1. | syyskuuta | 2017 |
| 21. | elokuuta | 2018 |
| 11. | elokuuta | 2019 |
| 31. | heinäkuuta | 2020 |
| 20. | heinäkuuta | 2021 |
| 18. | heinäkuuta | 2022 |
| 28. | kesäkuuta | 2023 |
| 17. | kesäkuuta | 2024 |

Lähde:

## Kuvia

* Id al-Adha -rukous Qatarin Dohassa (2014).
* Id al-Adha -rukous Bangladeshissa (2023).
* Eid al-Adha -rukous Turkissa, Istanbulin Eyüp Sultanin moskeijassa (2019).
* Id al-Adha -rukous Luoteis-Iranin Ardabilissa (2025).
* Id al-Adha -rukous Iranin Pohjois-Khorasanissa (2025).
* Id al-Adha, Kišinsaaren arabeja (2019).
* Id al-Adha -rukouksen jälkeen Baitul Mukarramin moskeijalla Bangladeshissa (2022).
* Id al-Adhan juhlintaa Ugandan Kampalassa.
* Id al-Adha -uhrilihan valmistelua Pakistanissa (2007).
* Id al-Adha, Kišinsaaren arabien ruokailu (2019).
* Turkkilainen Id al-Adha -ateria.
* Id al-Adha -lihan jakamista Tatarstanissa, Venäjällä (2025).
* Iranilainen Id al-Adha -postimerkki (1984).

## Lähteet

## Aiheesta muualla

* Kuvia tai muita tiedostoja aiheesta Id al-Adha Wikimedia Commonsissa

* Härkönen, Anni & Rinta-Tassi, Minna: Aamulla rukoushetki, sitten lahjoja, leikkimistä ja ruokaa – näin Suomessa vietetään tänään alkanutta Id al-Adha -juhlaa *Yle Uutiset*. 11.8.2019. Viitattu 28.4.2020.
* Muslimien suuri pyhiinvaellus huipentuu Id al-Adha -juhlaan *Yle Uutiset*. 11.8.2019. Viitattu 28.4.2020.
* *Lyhennelmä Islamoppaasta*, s. 18–19.  Rannikko-Pohjanmaan sosiaali- ja perusterveydenhuollon kuntayhtymä.  Teoksen verkkoversio (PDF). (Arkistoitu – Internet Archive)
* Eid: Etiketti ja säännöt *Islamopas*. Viitattu 28.4.2020.
* Sharmani, Mulki al- (englannista kääntänyt Pauha, Teemu): Almujen antaminen islamissa *Teologia.fi*. 18.9.2015. Viitattu 28.4.2020.